2-जी : मोरानी की याचिका पर सुनवाई टली  
दिल्ली हाई कोर्ट ने 2-जी मामले के आरोपी करीम मोरानी की जमानत याचिका पर सुनवाई पांच जुलाई तक स्थगित कर दी।
दिल्ली उच्च न्यायालय ने सोमवार को 2-जी स्पेक्ट्रम मामले के आरोपी एवं सिनेयुग फिल्म्स के संस्थापक करीम मोरानी की जमानत याचिका पर सुनवाई पांच जुलाई तक स्थगित कर दी।   न्यायमूर्ति अजित भरिहोक ने जीबी पंत अस्पताल प्रशासन द्वारा मोरानी की स्वास्थ्य रपट तैयार न होने की सूचना दिए जाने के बाद यह घोषणा की।  न्यायालय ने गत 23 जून को तिहाड़ जेल प्रशासन को मोरानी के बारे में नई चिकित्सा रपट दाखिल करने का निर्देश दिया था। मोरानी ने खराब सेहत के आधार पर जमानत मांगी है। मोरानी को 23 जून को जीबी पंत अस्पताल में भर्ती कराया गया था और अगले दिन उसे छुट्टी दे दी गई थी।   केंद्रीय जांच ब्यूरो ने मोरानी को 2-जी स्पेक्ट्रम मामले का सह-आरोपी बनाया है।